Ńdɔ Ǹtondôbə ǎ kad ma nâ: “Mə yén ayɔ̌ŋ tē, á nə ayɔ̌ŋ yā á nə́ ńlō álɛ̌d. 14Dzǒge, mə́ man dɔ́ dzâ, mə́ vāā dzwé dábán á ńlō dzóbō á sí; mayi bɔ̌ naa ó bɔ ayɔ̌ŋ yā á nə́ ábuí ai ngul, a lodo bɔ́.” 15Ńdɔ mə ngádúgan sus á ńkǒl á sí, hála ǹkǒl ó ngə́nə́ yóŋō ai ndóan, mə bəgə́ mə̄kɔ́g mə́ élad amvóé á mɔ́. 16Ńdɔ mə ngáyén naa mǐ ndəm byandi Ńtondôbə Zambá wāān ai ǹsə́m wáán ḿból mī ngálwí évəgələ̌ mān nyag, mǐ ngávôl kódō á mə̄zēn yā Ńtondôbə a ngákpai mínā. 17Ńdɔ̄ mə ngánɔŋ məkɔ́g mə́bɛ̄, ai mɔ́ máma mə́bɛ̄, ńdɔ̄ mə ngábímī mɔ́ á sí mə búgú mɔ́ á mís máán. 18Ńdɔ mə ngáku á sí á mís mə́ Ńtondôbə mə bɔ̌ anə́ mə̄ ngábɔ éyɔŋ ósú, məmǒs mə̄wóm mə́nyi ai məlú mə̄wóm mə́nyi təge dí bīdí ngə́ ányū mə̄ndím ású míńsə́m mísə mǐ ngásə́m, mǐ bɔ̄ é dzóm é nə́ ábē á mís mə́ Ńtondôbə, mǐ bɔ̄ naa á wóg olún. 19Amú mə̄ ngámbáda olún tē, m̀bə̂ olún yā Zāmbá á ngābə́ wógo ai mínā a tɔá mína dzǎm dzâ. 20Ǹtondôbə a ngábə́ wógō fə eyə́gan ólún ai Áron a kələ kwí anə́ á ngádzâ nyé ńdɔ̄ fə mə ngákogolan ású Áron. 21Ńdɔ mə ngánɔŋ é dzóm ńsə́m yā mī ngákom dzí, etɔ̌ŋ nyag, ńdɔ mə ngádígī dzɔ́ á ndóan, mə maná dzɔ kɔg, anə́ ḿbūlúg mə kúbú wā óswé wásigi á ńkǒl. 22Mǐ ngábɔ̄ nâ Zambá á wóg olún á Tavěra, á Masa, tɔ á Kivrot Taawa.